Škripek, Branislav, poslanec NR SR (2024-01-26):
Ďakujem pekne za slovo. Kolegovia a kolegyne, vznešenou a najdôležitejšou úlohou vlády, teda toho lídra, čo vedie krajinu, čo vedie štát, našu vlasť, náš kúsok zeme, ktorý si máme spravovať, Slovensko, je zaistiť, vytvoriť zdravé právne prostredie, postarať sa o bezpečnosť svojich občanov, chrániť ich a tým vytvoriť v krajine vedomie, pocit, atmosféru, že je tu dobre, že tu sa oplatí byť, že je dobré tu žiť, oplatí sa usilovať o dobro, o spravodlivosť, bude sa nám dariť a že sa nemá činiť krivota ani ohýbať pravda. A potom, keď tu bude takáto atmosféra a bude sa nám tu takýmto spôsobom chcieť žiť, tak krajina bude prekvitať dobrom. A to je to, čo všetci chceme vidieť, čo chceme zažiť. A s tým je spojené, že zákony, trestný poriadok, čo znamená, že to je prehľad trestov za zlé činy, za zlo-činy voči spoločnosti, voči blížnemu, voči druhému človeku, ony majú vytvárať vedomie, že to sa nemá, neoplatí sa robiť zlo, že zloduch bude trpieť a bude musieť splatiť alebo napraviť to zlo, ktoré poško... ktoré spôsobil. Tú škodu poškodenému dokonca. No ale musíme povedať, že tu v tejto novele sú také prekvapujúce zmeny zníženia postihov kriminálnikov, až tak veľmi, že to pôsobí, že to až nabáda na konanie zla, tej zloby druhým ľuďom, na okrádanie slabších, na zraniteľných a krehkých a obohacovanie sa na ich úkor. No ale takto, ak toto bude pravda, sa bude len zvyšovať vedomie, že na Slovensku je zle a že sa neoplatí tu žiť. A ja použijem tie príklady, ktoré mám, kolegovia niektorí pripravili, napríklad vykradnutá novostavba. Rodinný dom tesne pred dokončením vykradnutý páchateľmi, zničili balkónové dvere, samozrejme, nové, odcudzili kotol, sanitu, radiátory. Podľa novely, ktorá je pripravená, a to koľko odborníkov písalo z prostredia politickej strany SMER alebo HLAS (?), tak v tejto Ficovej novele Trestného zákona je za to trestná sadzba nula až dva roky alebo minimálny trest tri mesiace domáceho väzenia. Vieme si predstaviť tých mladých ľudí, ktorí sú takto poškodení, jako budú plakať nad tou nespravodlivosťou? Alebo podvodník, keď vyláka peniaze od stoviek ľudí na výhodné investovanie. Takže postupne vyláka čiastky od 500 do 10-tisíc eur, v celkovej hodnote bude mať 600-tisíc eur, akože bude výhodne ich zhodnocovať, investovať. V tejto Ficovej novele doteraz bola trestná sadzba desať až pätnásť rokov, teraz to bude dva až osem rokov. Alebo minimálny trest väzenia šesť celá... šesť a pol roka, teraz bude minimálny jeden rok domáceho väzenia. Ale veď toto priam nabáda na nespravodlivosť. Lenže takýto spôsob prinesie len nepokoj do krajiny. Náš parlamentný systém neumožňuje ľuďom do tohto hovoriť takýmto spôsobom, vo Švajčiarsku sú dôležité zmeny v legislatíve prijímané referendom, čiže ľudia môžu nad tým spoločne premýšľať, vyjadriť sa k tomu, čiže takto sa kultivuje demokracia. U nás sa ľudia toho nemôžu zúčastniť, ale tu je podaná novela, ktorá znižuje závažné ustanovenia trestov. To znamená, že ľudia budú z toho zničení, zlomení. V Biblii sa jasne píše, že presadzovať právo je pre spravodlivého radosť, no pre páchateľov neprávosti je hrôzou. A ja sa tak zamýšľam, či náhodou sa tu nedeje to, že momentálni pisatelia zákona, zákonodarcovia sa fakticky boja zákona. Oni sa boja jeho trestov, a preto sa ho pokúšajú nejakým spôsobom zmeniť. Lenže ak sa nebude zdravo a spravodlivo presadzovať spravodlivosť, tak tu nebude pokoj. V Izaiášovi je napísané, v knihe proroka Izaiáša, že pokoj bude dielom spravodlivosti a jej výsledkom bude mier a bezpečnosť. A toto sú veci, ktoré my na Slovensku očakávame, že budeme mať – pokoj, mier, bezpečnosť a pocit spravodlivos... (Prerušenie vystúpenia časomerom.)